汤显祖
赴帅生梦作
青云覆嘉林，明月映珠津理绝有连气，况乃在人伦。历落帅生姿，礼食先一旬。采撷极玄史，词赋落㻞璘。我生弱冠余，良游非抚尘。子为膳部郎，予入南成均。今上岁丙子，再见集庚辰。前后各倾展，言笑日温新。家能造清酒，儿能娱父宾。昔是新相知，今为旧比邻。上计边越来，醉我凤城春。笑谑不下楼，安知谁缙绅。契阔四五年，流思月相巡。予满太常秩，子罴思江纶。日夕梦我归，入门魂魄亲。交手无别言，但问瘦何因。冠带即延酌，易我以山巾。尺寸了不殊，形影若可循。世人言我汝，同心徒异身。今看巾帻交，益知头脑匀。说梦未终竟，报我及城皞。岁寒冰雪中，松心竹有筠。三叹此何时，灭没旁人嗔。眼观一堂内，梦见千里人。见交等形隔，卧托乃疑神。素车尚前语，迷途犹见遵。况我见为人，分明江海滨。立语卒不尽，且坐留饮醇。易巾果所宜，梦与形骸真。盍簪此为契，弹冠安足陈。